⭘ ישעיהו פרק ז

יחידה זו היא לתלמידי 5 יח"ל בלבד.

לפני שלומדים את ישעיהו ז, חייבים לשלוט היטב במה שמסופר במלכים ב פרקים טו-טז, המהווים רקע לפרק שלנו.

מבוא - רקע היסטורי

בעבר ארם וישראל נלחמו כל אחד בנפרד מול יהודה, ואף ניצחו את יהודה, כמתואר בדברי הימים ב:

* דברי הימים ב, כח

(א) בֶּן עֶשְׂרִים שָׁנָה אָחָז בְּמָלְכוֹ וְשֵׁשׁ עֶשְׂרֵה שָׁנָה מָלַךְ בִּירוּשָׁלִָם וְלֹא עָשָׂה הַיָּשָׁר בְּעֵינֵי ה' כְּדָוִיד אָבִיו:

(ב) וַיֵּלֶךְ בְּדַרְכֵי מַלְכֵי יִשְׂרָאֵל וְגַם מַסֵּכוֹת עָשָׂה לַבְּעָלִים:

(ג) וְהוּא הִקְטִיר בְּגֵיא בֶן הִנֹּם וַיַּבְעֵר אֶת בָּנָיו בָּאֵשׁ כְּתֹעֲבוֹת הַגּוֹיִם אֲשֶׁר הֹרִישׁ ה' מִפְּנֵי בְּנֵי יִשְׂרָאֵל:

(ד) וַיְזַבֵּחַ וַיְקַטֵּר בַּבָּמוֹת וְעַל הַגְּבָעוֹת וְתַחַת כָּל עֵץ רַעֲנָן:

(ה) **וַיִּתְּנֵהוּ ה' אֱלֹהָיו בְּיַד מֶלֶךְ אֲרָם וַיַּכּוּ בוֹ** וַיִּשְׁבּוּ מִמֶּנּוּ שִׁבְיָה גְדוֹלָה וַיָּבִיאוּ דַּרְמָשֶׂק,

 **וְגַם בְּיַד מֶלֶךְ יִשְׂרָאֵל נִתָּן וַיַּךְ בּוֹ מַכָּה גְדוֹלָה:**

(ו) וַיַּהֲרֹג פֶּקַח בֶּן רְמַלְיָהוּ בִּיהוּדָה מֵאָה וְעֶשְׂרִים אֶלֶף בְּיוֹם אֶחָד הַכֹּל בְּנֵי חָיִל בְּעָזְבָם אֶת ה' אֱלֹהֵי אֲבוֹתָם:...

פרק ז בישעיהו פותח בתיאור הברית בין ארם לישראל שעולים יחדיו להילחם ביהודה. הדבר מפיל פחד על העם ועל המלך אחז, **אשר רוצה לבקש עזרה ממלך אשור**. תיאור מפורט של המצור ששמו ארם וישראל על ירושלים והפניה של אחז למלך אשור, מופיע בספר מלכים ב:

* מלכים ב טז

(ה) אָז יַעֲלֶה רְצִין מֶלֶךְ אֲרָם וּפֶקַח בֶּן רְמַלְיָהוּ מֶלֶךְ יִשְׂרָאֵל יְרוּשָׁלִַם לַמִּלְחָמָה וַיָּצֻרוּ עַל אָחָז וְלֹא יָכְלוּ לְהִלָּחֵם:

(ו) בָּעֵת הַהִיא הֵשִׁיב רְצִין מֶלֶךְ אֲרָם אֶת אֵילַת לַאֲרָם וַיְנַשֵּׁל אֶת הַיְהוּדִים מֵאֵילוֹת וַאֲדוֹמִים בָּאוּ אֵילַת ...

(ז) **וַיִּשְׁלַח אָחָז מַלְאָכִים אֶל תִּגְלַת פְּלֶסֶר מֶלֶךְ אַשּׁוּר לֵאמֹר**

 **עַבְדְּךָ וּבִנְךָ אָנִי עֲלֵה וְהוֹשִׁעֵנִי מִכַּף מֶלֶךְ אֲרָם וּמִכַּף מֶלֶךְ יִשְׂרָאֵל הַקּוֹמִים עָלָי**:

(ח) וַיִּקַּח אָחָז אֶת הַכֶּסֶף וְאֶת הַזָּהָב הַנִּמְצָא בֵּית ה' וּבְאֹצְרוֹת בֵּית הַמֶּלֶךְ וַיִּשְׁלַח לְמֶלֶךְ אַשּׁוּר שֹׁחַד:

(ט) וַיִּשְׁמַע אֵלָיו מֶלֶךְ אַשּׁוּר וַיַּעַל מֶלֶךְ אַשּׁוּר אֶל דַּמֶּשֶׂק וַיִּתְפְּשֶׂהָ וַיַּגְלֶהָ קִירָה וְאֶת רְצִין הֵמִית:

(י) וַיֵּלֶךְ הַמֶּלֶךְ אָחָז לִקְרַאת תִּגְלַת פִּלְאֶסֶר מֶלֶךְ אַשּׁוּר דּוּמֶּשֶׂק, וַיַּרְא אֶת הַמִּזְבֵּחַ אֲשֶׁר בְּדַמָּשֶׂק,

 וַיִּשְׁלַח הַמֶּלֶךְ אָחָז אֶל אוּרִיָּה הַכֹּהֵן אֶת דְּמוּת הַמִּזְבֵּחַ וְאֶת תַּבְנִיתוֹ לְכָל מַעֲשֵׂהוּ:

פרק ז בישעיהו עוסק בנבואה לאחז ובה קריאה **לבטוח בה' ולא לפנות לעזרת אשור.** הנביא מחזק את אחז ומבטיח שארם וישראל יפלו, כיוון שהן ממלכות חלשות וה' יהיה בעזרו. לשם אימות הנבואה ניתן לאחז אות ע"י הנביא. כמו כן, מבהיר הנביא מהי הסכנה העתידית בקריאה למלך אשור. לאחר שאחז אינו שומע לדבר ה', ישעיהו שב עם נבואת פורענות אשר תגיע על יהודה עקב אי אמונתו של אחז.

שאלות מכוונות למידה

א. מהי תוכניתם של רצין מלך ארם ופקח בן רמליהו, וכיצד מרגיע הנביא את אחז בקשר לכוחם של ארם וישראל?

ב. מדוע דורש הנביא מאחז שלא לפנות אל מלך אשור לבקשת עזרה? ומהי הסכנה בקריאת העזרה ממלך אשור?

ג. מדוע אחז אינו מעונין באות מאת ה'?

|  |
| --- |
|  ⭘[מזימת ארם וישראל לעלות על ירושלים](http://lilmod.cet.ac.il/ShowItem.aspx?ItemID=ad4e0194-3c4f-46e2-84c6-f35dc71c91c1&lang=HEB)[[פסוקים א](http://lilmod.cet.ac.il/ShowItem.aspx?ItemID=ad4e0194-3c4f-46e2-84c6-f35dc71c91c1&lang=HEB)-ט] |

מזימת ארם וישראל

* ישעיהו פרק ז

(א) וַיְהִי בִּימֵי אָחָז בֶּן יוֹתָם בֶּן עֻזִּיָּהוּ מֶלֶךְ יְהוּדָה,

 עָלָה רְצִין מֶלֶךְ אֲרָם וּפֶקַח בֶּן רְמַלְיָהוּ מֶלֶךְ יִשְׂרָאֵל יְרוּשָׁלִַם, לַמִּלְחָמָה עָלֶיהָ, וְלֹא יָכֹל לְהִלָּחֵם עָלֶיהָ:

(ב) וַיֻּגַּד לְבֵית דָּוִד לֵאמֹר נָחָה אֲרָם עַל אֶפְרָיִם, וַיָּנַע לְבָבוֹ וּלְבַב עַמּוֹ כְּנוֹעַ עֲצֵי יַעַר מִפְּנֵי רוּחַ:

(ג) וַיֹּאמֶר ה' אֶל יְשַׁעְיָהוּ: צֵא נָא לִקְרַאת אָחָז, אַתָּה וּשְׁאָר יָשׁוּב בְּנֶךָ,

 אֶל קְצֵה תְּעָלַת הַבְּרֵכָה הָעֶלְיוֹנָה, אֶל מְסִלַּת שְׂדֵה כוֹבֵס:

(ד) וְאָמַרְתָּ אֵלָיו: הִשָּׁמֵר וְהַשְׁקֵט אַל תִּירָא,

 וּלְבָבְךָ אַל יֵרַךְ מִשְּׁנֵי זַנְבוֹת הָאוּדִים הָעֲשֵׁנִים הָאֵלֶּה (הבאים) בָּחֳרִי אַף, רְצִין וַאֲרָם וּבֶן רְמַלְיָהוּ:

(ה) יַעַן כִּי יָעַץ עָלֶיךָ אֲרָם רָעָה, אֶפְרַיִם וּבֶן רְמַלְיָהוּ לֵאמֹר:

(ו) נַעֲלֶה בִיהוּדָה וּנְקִיצֶנָּה (וְנַכֶּנָּה וְנִשְׁבְּרֶנָּה) וְנַבְקִעֶנָּה אֵלֵינוּ, וְנַמְלִיךְ מֶלֶךְ בְּתוֹכָהּ אֵת בֶּן טָבְאַל: ס

* רד"ק ישעיהו ז, פסוק ב

נחה ארם על אפרים - והוגד למלך (אחז) כי מחנה ארם עם מחנה אפרים "נחה", כלומר באו עד קרוב לירושלם, ותקעו אהליהם, ונחו שם לצור על ירושלם ולהילחם עליה.

1. עיין בפסוקים א-ז ובדברי הרד"ק, וענה:

א. מה הייתה **היוזמה** ומה הייתה **התכנית** של רצין מלך ארם ופקח בן רמליהו מלך ישראל?

ב. צטט פסוק, ממלכים ב פרק טז, המתאר את אותה יוזמה שנזכרת כאן בספר ישעיהו פרק ז.

תגובת יהודה למתקפה של ארם וישראל

1. א. צטט והסבר בלשונך מה הייתה תגובת המלך ותגובת העם, ליוזמה של ארם וישראל?

ב. על פי דברי המבוא ליחידה זו (הרקע ההיסטורי), מדוע אחז והעם חששו כל כך מפי ישראל וארם?

בספר ישעיהו לא נאמר במפורש כיצד אחז תכנן להתמודד עם המתקפה של ארם וישראל. אך דברי תורה עניים "במקום אחד ועשירים במקום אחר". ה"מקום האחר" הוא ספר מלכים ב:

* מלכים ב פרק טז

(ה) אָז יַעֲלֶה רְצִין מֶלֶךְ אֲרָם וּפֶקַח בֶּן רְמַלְיָהוּ מֶלֶךְ יִשְׂרָאֵל יְרוּשָׁלִַם לַמִּלְחָמָה וַיָּצֻרוּ עַל אָחָז, וְלֹא יָכְלוּ לְהִלָּחֵם:

(ו) בָּעֵת הַהִיא הֵשִׁיב רְצִין מֶלֶךְ אֲרָם אֶת אֵילַת לַאֲרָם וַיְנַשֵּׁל אֶת הַיְהוּדִים מֵאֵילוֹת וַאֲדוֹמִים בָּאוּ אֵילַת...

(ז) וַיִּשְׁלַח אָחָז מַלְאָכִים אֶל תִּגְלַת פְּלֶסֶר מֶלֶךְ אַשּׁוּר לֵאמֹר

 עַבְדְּךָ וּבִנְךָ אָנִי עֲלֵה וְהוֹשִׁעֵנִי מִכַּף מֶלֶךְ אֲרָם וּמִכַּף מֶלֶךְ יִשְׂרָאֵל הַקּוֹמִים עָלָי:

(ח) וַיִּקַּח אָחָז אֶת הַכֶּסֶף וְאֶת הַזָּהָב הַנִּמְצָא בֵּית ה' וּבְאֹצְרוֹת בֵּית הַמֶּלֶךְ וַיִּשְׁלַח לְמֶלֶךְ אַשּׁוּר שֹׁחַד:

1. עיין במלכים ב טז, פסוקים ה-ח, וענה:

א. כיצד אחז תכנן להתמודד עם המתקפה של ארם וישראל?

ב. כיצד אחז קידם את התוכנית שלו (פרט שני דברים).

נבואת ישעיהו על המתקפה של ארם וישראל, ועל התגובה של יהודה

* ישעיהו פרק ז

(ג) וַיֹּאמֶר ה' אֶל יְשַׁעְיָהוּ: צֵא נָא לִקְרַאת אָחָז, אַתָּה וּשְׁאָר יָשׁוּב בְּנֶךָ,

 אֶל קְצֵה תְּעָלַת הַבְּרֵכָה הָעֶלְיוֹנָה, אֶל מְסִלַּת שְׂדֵה כוֹבֵס:

(ד) וְאָמַרְתָּ אֵלָיו: הִשָּׁמֵר וְהַשְׁקֵט אַל תִּירָא,

 וּלְבָבְךָ אַל יֵרַךְ מִשְּׁנֵי זַנְבוֹת הָאוּדִים הָעֲשֵׁנִים הָאֵלֶּה (הבאים) בָּחֳרִי אַף, רְצִין וַאֲרָם וּבֶן רְמַלְיָהוּ:

(ה) יַעַן כִּי יָעַץ עָלֶיךָ אֲרָם רָעָה, אֶפְרַיִם וּבֶן רְמַלְיָהוּ לֵאמֹר:

(ו) נַעֲלֶה בִיהוּדָה וּנְקִיצֶנָּה (וְנַכֶּנָּה וְנִשְׁבְּרֶנָּה) וְנַבְקִעֶנָּה אֵלֵינוּ, וְנַמְלִיךְ מֶלֶךְ בְּתוֹכָהּ אֵת בֶּן טָבְאַל: ס

(ז) כֹּה אָמַר אֲדֹנָי ה' לֹא תָקוּם וְלֹא תִהְיֶה:

(ח) כִּי רֹאשׁ אֲרָם דַּמֶּשֶׂק וְרֹאשׁ דַּמֶּשֶׂק רְצִין וּבְעוֹד שִׁשִּׁים וְחָמֵשׁ שָׁנָה יֵחַת אֶפְרַיִם מֵעָם:

(ט) וְרֹאשׁ אֶפְרַיִם שֹׁמְרוֹן וְרֹאשׁ שֹׁמְרוֹן בֶּן רְמַלְיָהוּ אִם לֹא תַאֲמִינוּ כִּי לֹא תֵאָמֵנוּ: ס

ה' מצווה את ישעיהו ללכת לעודד את אחז ולפגוש אותו ב"קְצֵה תְּעָלַת **הַבְּרֵכָה** הָעֶלְיוֹנָה, אֶל מְסִלַּת שְׂדֵה כוֹבֵס". כנראה מדובר בתעלה שהובילה מים מחוץ לחומות ירושלים אל בריכה שבתוך החומה. בבריכה זו כיבסו תושבי העיר את בגדיהם, ובשדה הסמוך ייבשום. יתכן שאחז הלך לבריכה לפקח על אספקת המים בשעת המצור, וישעיהו נצטווה לצאת לשם לדבר עימו.

* ישעיהו פרק ז, ג

וַיֹּאמֶר ה' אֶל יְשַׁעְיָהוּ: צֵא נָא לִקְרַאת אָחָז, אַתָּה **וּשְׁאָר-יָשׁוּב** בְּנֶךָ,

אֶל קְצֵה תְּעָלַת הַבְּרֵכָה הָעֶלְיוֹנָה, אֶל מְסִלַּת שְׂדֵה כוֹבֵס:

* מצודת דוד

אתה ושאר-ישוב בנך - גם אתה צא לקראתו, גם בנך אשר נקרא שמו **"שאר-ישוב"**, לאות וסימן אשר **שארית** יהודה **ישובו** מן הגלות בימי עזרא.

**דברים שמאפיינים נבואות**

א. הנבואות של נביאי ישראל הם לא רק הדברים שהם **אומרים,** אלא גם **המעשים** שהם עושים. המעשים שלהם מסמלים חזיונות עתידיים לא פחות מהדברים שהם אומרים. דוגמה לכך מצינו כאן בנבואת ישעיהו כאשר הוא מצטווה על ידי ה' לצאת עם בנו "**שאר יישוב",** ולפגוש את אחז.

ב. דברי הנביאים אינם כוללים רק הדרכות ונבואות בענייני מדיניות מעשיים - דברים העומדים על הפרק בזמן הקרוב, אלא הם משלבים גם חזיונות לעתיד הרחוק. דוגמה לכך מצינו כאן בנבואת ישעיהו, שבה יש גם ייעודים **לעתיד הקרוב מאוד** - לימי אחז, רצין ופקח, וגם **לעתיד הרחוק** - לימי חזקיהו וסנחריב, **ולעתיד רחוק יותר** - לימי שיבת ציון ואף ל"ימות המשיח".

1. עיין בפסוק ג, בדברי המצודות דוד, ו"בדברים שמאפיינים נבואות", וענה:

א. מה המשמעות הסמלית שה' מצווה את ישעיהו לצאת עם בנו **"שאר יישוב"** ולפגוש את אחז. מה מסמל השם "שאר יישוב".

ב. האם מדובר במעשה שמנבא דבר לעתיד הקרוב או לעתיד הרחוק?

* ישעיהו פרק ז, ד

וְאָמַרְתָּ אֵלָיו: **הִשָּׁמֵר וְהַשְׁקֵט** אַל תִּירָא,

וּלְבָבְךָ אַל יֵרַךְ **מִשְּׁנֵי זַנְבוֹת הָאוּדִים הָעֲשֵׁנִים** הָאֵלֶּה (הבאים) בָּחֳרִי אַף, רְצִין וַאֲרָם וּבֶן רְמַלְיָהוּ:

* מצודת דוד

השמר והשקט - השמר מעשות מלחמה, והשקט לבך - אל תירא ואל יבוא מורך בלבבך.

זנבות האודים - שהמה כמו האודים האלה שאין בהם כח לבער אלא לעשן, כך אין כח בידם לעשות לך מאומה רע רק העם מפחידים.

1. עיין בפסוק ד ובדברי מצודת דוד, וענה:

א. לפי מצודת דוד באמירה של ישעיהו **"הִשָּׁמֵר וְהַשְׁקֵט"** כלולים שני דברים שצריכים להנחות את אחז, כיצד עליו להתייחס למתקפה של ארם וישראל. מה הן?

ב. לפי מצודת דוד, כיצד מנמק ישעיהו לאחז שאין לו מה לחשוש מארם וישראל? הסבר את הדימוי של ישעיהו.

* דעת מקרא ישעיהו ז, ד

וְאָמַרְתָּ אֵלָיו: הִשָּׁמֵר וְהַשְׁקֵט - הזהר לנהוג בשקט ובישוב הדעת, ואל תעשה מעשים נחפזים מיראתך מפני האויבים. ורמז הנביא כאן לאחז, שיזהר ולא יבקש את מלך אשור שיבוא לעזרתו (מלכים ב טז, ו-י).

1. לפי דעת מקרא איזה עוד הנחייה כלולה בדברי ישעיהו לאחז באמירה "הִשָּׁמֵר וְהַשְׁקֵט"?
* ישעיהו פרק ז

(ה) יַעַן כִּי יָעַץ עָלֶיךָ אֲרָם רָעָה, אֶפְרַיִם וּבֶן רְמַלְיָהוּ לֵאמֹר:

(ו) נַעֲלֶה בִיהוּדָה וּנְקִיצֶנָּה (נכנה ונשברנה) וְנַבְקִעֶנָּה אֵלֵינוּ, וְנַמְלִיךְ מֶלֶךְ בְּתוֹכָהּ אֵת בֶּן טָבְאַל: ס

(ז) כֹּה אָמַר אֲדֹנָי ה' לֹא תָקוּם וְלֹא תִהְיֶה:

1. במשלי יט, כא נאמר: **"רַבּוֹת מַחֲשָׁבוֹת בְּלֶב אִישׁ וַעֲצַת ה' הִיא תָקוּם".**

א. עיין בפסוקים ה-ז, צטט מתוך פסוקים אלה, את המילים שמבטאים את הרעיונית הבאים:

|  |  |
| --- | --- |
| **"רַבּוֹת מַחֲשָׁבוֹת בְּלֶב אִישׁ"** |  |
| **"וַעֲצַת ה' הִיא תָקוּם"** |  |

ב. לפי פסוקים ה-ז כיצד מנמק ישעיהו לאחז שאין לו ממה לחשוש מארם ומישראל?

* ישעיהו פרק ז

(ח) כִּי רֹאשׁ אֲרָם דַּמֶּשֶׂק וְרֹאשׁ דַּמֶּשֶׂק רְצִין וּבְעוֹד שִׁשִּׁים וְחָמֵשׁ שָׁנָה יֵחַת אֶפְרַיִם מֵעָם:

(ט) וְרֹאשׁ אֶפְרַיִם שֹׁמְרוֹן וְרֹאשׁ שֹׁמְרוֹן בֶּן רְמַלְיָהוּ אִם לֹא תַאֲמִינוּ כִּי לֹא תֵאָמֵנוּ: ס

⌧ כדי להבין את פס' ח-ט, יש לקרוא את חציו הראשון של פסוק ט לפני חציו השני של פסוק ח. כלומר בסדר הבא:

א. כִּי **רֹאשׁ** אֲרָם דַּמֶּשֶׂק **וְרֹאשׁ** דַּמֶּשֶׂק רְצִין, **וְרֹאשׁ** אֶפְרַיִם שֹׁמְרוֹן **וְרֹאשׁ** שֹׁמְרוֹן בֶּן רְמַלְיָהוּ,

ב. וּבְעוֹד שִׁשִּׁים וְחָמֵשׁ שָׁנָה יֵחַת אֶפְרַיִם מֵעָם,

ג. אִם לֹא תַאֲמִינוּ כִּי לֹא תֵאָמֵנוּ.

⌧ א. "כִּי **רֹאשׁ** אֲרָם דַּמֶּשֶׂק **וְרֹאשׁ** דַּמֶּשֶׂק רְצִין, **וְרֹאשׁ** אֶפְרַיִם שֹׁמְרוֹן **וְרֹאשׁ** שֹׁמְרוֹן בֶּן רְמַלְיָהוּ" - כוונת הפסוקים היא, לעודד את אחז ע"י הדגשת מגבלותיהם של רצין ופקח - רצין הוא מלך דמשק בלבד ולא ישלוט בירושלים, פקח בן רמליהו הוא מלך שומרון בלבד, ובקרוב יגלה מאדמתו. המילה "**ראש**" חוזרת ארבע פעמים בפסוקים אלו בהנגדה מוחלטת להיותם "**זַנְבוֹת** הָאוּדִים..." (פס' ד). לאמור: שם, בדמשק ובשומרון, הם 'ראש', כאן ועכשיו הם רק 'זנב'. המשמעות: שני מלכים אלה אינם יכולים להשתלט על מדינות אחרות, אלא שלטונם מוגבל לתחומם בלבד.

⌧ ב. "ּבְעוֹד שִׁשִּׁים וְחָמֵשׁ שָׁנָה יֵחַת אֶפְרַיִם מֵעָם" לפי מצודת דוד: "יחת" - ישבר, ו"אפרים" - מלכות ישראל, ומשמעות הפסוק היא שמלכות ישראל תגמר בקרוב, וכך לא יוכלו לאיים על יהודה.

**חובה** ג. "אִם לֹא תַאֲמִינוּ כִּי לֹא תֵאָמֵנו" - אם לא תאמינו לנבואה זו, אזי לא יהיה לכם קיום[[1]](#footnote-1) (לפי רד"ק ומצודת ציון). בפסוק זה ישנו משחק מילים אשר מסייע בהבנת הרעיון המרכזי של הנבואה.

**אִם לֹא תַאֲמִינוּ כִּי לֹא תֵאָמֵנוּ**

שתי ברירות עומדות בפני יהודה: אמונה בה' וישועה, או חוסר אמונה בה' ומתוך כך לא יהיה לכם קיום. אותה מילה מקבלת משמעות הפוכה מישועה לפורענות, ומסמלת את הבחירה של העם בין אמונה לה' לבין התנהגות בחוסר אמונה.

* ****תקבולת לדברי הימים****

ניתן ללמוד פירוש לפועל זה מהתקבולת ב**דברי הימים**, אשר גם שם נדרש העם להאמין שה' ילחם להם:

**וַיֹּאמֶר שְׁמָעוּנִי יְהוּדָה וְיֹשְׁבֵי יְרוּשָׁלִַם הַאֲמִינוּ בּה' אֱלֹהֵיכֶם וְתֵאָמֵנוּ**

 **הַאֲמִינוּ בִנְבִיאָיו וְהַצְלִיחוּ. (דבה"י ב** כ, כ)

סיכום

**שני עקרונות חוזרים ונשנים בפרק זה על ידי הנביא:**

1. אמנם ארם וישראל מתכננים ניצחון גדול על יהודה, אך בניגוד **ל"רבות מחשבות בלב איש"** - התוכנית של ארם וישראל לכבוש את ירושלים ולהמליך מלך מטעמם (פס' ו), מבהיר הנביא כי **"עצת ה' היא תקום**" - "כֹּה אָמַר אֲדֹנָי ה' לֹא תָקוּם וְלֹא תִהְיֶה" (פס' ז). כלומר **ה' הוא הקובע סדרי עולם ורק על פיו יתרחשו האירועים,** והוא קבע כי עצתם **תיכשל.**
2. על מלך יהודה **לבטוח בה' ולהאמין בו** ומתוך כך לשמור על איפוק **"הישמר והשקט", ומשמעות האיפוק הוא** לא להילחם בארם ובישראל, ולא לבקש עזרה מאשור.

|  |
| --- |
| ⭘ [נתינת אותות לאחז](http://lilmod.cet.ac.il/ShowItem.aspx?ItemID=ce156a72-04e7-44dc-ba79-38619e3943fb&lang=HEB" \t "_self)[[פסוקים י-יז]](http://lilmod.cet.ac.il/ShowItem.aspx?ItemID=ce156a72-04e7-44dc-ba79-38619e3943fb&lang=HEB" \t "_self) |

מבוא לחלק השני של הפרק

**בחלקו הראשון של הפרק (פס' א-ט),** למדנו על כך שאחז מבקש לפנות לעזרה למלך אשור על מנת שיעזור לו להילחם מול ארם וישראל אשר מאיימים לעלות במלחמה על יהודה. הנביא קרא לאחז לבטוח בה' שיצילנו מכף אויביו אלו, ולא לשים מבטחו במלך אשור.

**בחלקו השני של הפרק (פס' י-יז)**, אנו למדים שאחז לא מתכוון לשמוע לדברי הנביא והוא כן מתכוון לפנות למלך אשור. ישעיהו מעביר לאחז את דברי ה' ובהם דרישה מאחז לבקש אות וסימן כדי לחזק את אמונתו ובטחונו בה'. אחז מסרב, אך ה' בכל זאת שולח אות וסימן לאחז וליהודה בדבר הנער **עימנו-אל** אשר יוולד, ונבואה שעוד לפני שעמנו-אל היגמל הארץ תשקוט, בשל הפסקת המלחמה מצד ארם וישראל.

**בחלק השלישי של הפרק (פס יח-כה)**, מתברר שאחז אשר לא בוטח בה', פונה אל מלך אשור, מה שיביא בסופו של דבר את הפורענות גם על ישראל וגם על יהודה.

****סירובו של אחז לשאילת אות מעם ה'****

* ישעיהו פרק ז

(י) וַיּוֹסֶף ה' דַּבֵּר אֶל אָחָז לֵאמֹר:

(יא) שְׁאַל לְךָ אוֹת מֵעִם ה' אֱלֹהֶיךָ הַעְמֵק שְׁאָלָה אוֹ הַגְבֵּהַּ לְמָעְלָה:

(יב) וַיֹּאמֶר אָחָז לֹא אֶשְׁאַל וְלֹא אֲנַסֶּה אֶת ה':

(יג) וַיֹּאמֶר שִׁמְעוּ נָא בֵּית דָּוִד הַמְעַט מִכֶּם הַלְאוֹת (להרגיז) אֲנָשִׁים, כִּי תַלְאוּ (תרגיזו) גַּם אֶת אֱלֹהָי:

הצעת ישעיהו לאחז

מהפתיח "וַיּוֹסֶף ה' דַּבֵּר אֶל אָחָז לֵאמֹר..." ניכר שיש פה נבואה נוספת לאחז (נבואה ראשונה: ג-ט, נבואה שנייה: י-כה). שתיקת אחז לאחר הנבואה הראשונה מרמזת על חוסר אמון בדברי הנביא ובהבטחותיו, ולכן יש פניה נוספת של הנביא, בה הוא מציע לתת לאחז אות כהוכחה לאמינות דבריו. כדי לחזק את אמינות ואת אמיתות האות, הוא מאפשר לאחז לבחור את האות, וגם לא מגביל אותו לתחום מסוים "הַעְמֵק שְׁאָלָה אוֹ הַגְבֵּהַּ לְמָעְלָה".

סירובו של אחז להצעת ישעיהו

אחז מסרב לבקש אות מאת ה', במבט ראשון נראה שסירובו נובע מנימוק אמוני הוא יודע שדבר ה' יתקיים והוא כזה צדיק ומאמין שהוא אינו זקוק לאות, או מכיוון שאינו מעונין לנסות את ה', כביכול בגלל האיסור "לא תנסו את ה'", (דברים ו, טז). אך מתגובת הנביא החריפה בפסוק יג, מתיאור רשעותו של אחז ומקריאתו לאשור (מלכים ב, טז), לא נראה שתשובתו נבעה ממקום של יראת ה'. ננסה להבין מה הסיבה האמיתית, מדוע דחה אחז את הצעת ישעיהו לקבל אות מאת ה'?

* רש"י ישעיהו ז, יב

ויאמר אחז לא אשאל ולא אנסה - אין רצוני שיתקדש שמו על ידי.

* רד"ק ישעיהו ז, יב

ויאמר אחז לא אשאל ולא אנסה - כל זה היה מעט האמנה (ממיעוט אמונה) ואף על פי שהוא אומר בלשון האמנה - כי לא ינסה האל, אף על פי כן הנביא ידע את לבבו כי לא אמר אלא ממיעוט האמנה, כאומר איני חושש לנסותו בזה, לפיכך ענה לו הנביא "כִּי תַלְאוּ גַּם אֶת אֱלֹהָי".

* אבן עזרא ישעיהו ז, יב

ויאמר אחז לא אשאל ולא אנסה - מתשובת הנביא ידענו כי מחשבת אחז הייתה לרעה, וטעמו (ופירושו) לא ארצה לשאול ולנסות, כי אדע שלא אוכל לעשות מה שאשאל ממנו.

1. עיין בדברים שכתבנו לעיל "סירובו של אחז להצעת ישעיהו", ובדברי רש"י רד"ק (ואב"ע), וענה:

א. מה שתי הסיבות **הלא אמיתית** שניתן לייחס לאחז, שבגללן הוא דחה את הצעת ישעיהו לקבל אות מאת ה'?

ב. לפי רש"י רד"ק (ואב"ע), מה הסיבה **האמיתית,** שבגללה אחז דחה את הצעת ישעיהו לקבל אות מאת ה'?

תגובת ישעיהו לסירובו של אחז

ישעיהו כועס מאוד על אחז - כועס על הסירוב של אחז לבקש אות מה', ואת כעסו הוא מבטא בפסוק יג:

* ישעיהו ז, יג

וַיֹּאמֶר שִׁמְעוּ נָא בֵּית דָּוִד, הַמְעַט מִכֶּם הַלְאוֹת (להרגיז) אֲנָשִׁים, כִּי תַלְאוּ (תרגיזו) גַּם אֶת אֱלֹהָי:

הנביא פונה אליו בכינוי "בית דוד" ולא בשמו הפרטי, כדרך גנאי (רד"ק), ואולי רמז יש בכך, שרק בזכות בית אביו יגן ה' על יהודה, ולא בזכותו. לאחר הפניה הוא מביע את מורת רוחו מההחלטה של אחז לא לבקש אות מאת ה', ואומר לאחז: לא מספיק שעד עכשיו הרגזת והתנשאת על בני אדם (סרבת לקבל את דברי הנביא), עכשיו אתה מרגיז ומתנשא גם על ה' שאינך רוצה קשר עם ה' ואינך רוצה אות מה'?!

****נתינת אות לאחז למרות התנגדותו****

* ישעיהו פרק ז

(יד) לָכֵן יִתֵּן אֲדֹנָי הוּא לָכֶם אוֹת, הִנֵּה הָעַלְמָה הָרָה וְיֹלֶדֶת בֵּן וְקָרָאת שְׁמוֹ **עִמָּנוּ אֵל**:

(טו) חֶמְאָה וּדְבַשׁ יֹאכֵל, לְדַעְתּוֹ מָאוֹס בָּרָע וּבָחוֹר בַּטּוֹב:

(טז) כִּי בְּטֶרֶם יֵדַע הַנַּעַר מָאֹס בָּרָע וּבָחֹר בַּטּוֹב, תֵּעָזֵב הָאֲדָמָה אֲשֶׁר אַתָּה קָץ מִפְּנֵי שְׁנֵי מְלָכֶיהָ:

(יז) יָבִיא ה' עָלֶיךָ וְעַל עַמְּךָ וְעַל בֵּית אָבִיךָ יָמִים אֲשֶׁר לֹא בָאוּ לְמִיּוֹם סוּר אֶפְרַיִם מֵעַל יְהוּדָה, אֵת מֶלֶךְ אַשּׁוּר: פ

האות עמנו-אל ומשמעותו

* ישעיהו פרק ז

(יד) לָכֵן יִתֵּן אֲדֹנָי הוּא לָכֶם אוֹת, הִנֵּה הָעַלְמָה הָרָה וְיֹלֶדֶת בֵּן וְקָרָאת שְׁמוֹ **עִמָּנוּ אֵל:**

* רש"י

העלמה - אשתי הרה השנה הזאת, והיא היתה שנת ד' לאחז.

וקראת שמו - רוח הקודש תשרה עליה.

עמנואל - לומר שיהא צורנו עמנו, וזה האות שהרי נערה היא ולא נתנבאית מימיה ובזו תשרה בה רוח הקודש.

**שים לב:**

**פעמים "אות" הוא סימן ולא נס או פעולה לא טבעית.**

1. למרות הסירוב של אחז לבקש אות מה', ישעיהו אומר שבניגוד לרצונו ה' יתן אות. לפי רש"י, מהו האות, ומה הוא מסמן?

נבואת הצלה ליהודה מהאיום של ארם וישראל

* ישעיהו פרק ז

(טו) חֶמְאָה וּדְבַשׁ יֹאכֵל, לְדַעְתּוֹ מָאוֹס בָּרָע וּבָחוֹר בַּטּוֹב:

(טז) כִּי בְּטֶרֶם יֵדַע הַנַּעַר מָאֹס בָּרָע וּבָחֹר בַּטּוֹב, תֵּעָזֵב הָאֲדָמָה אֲשֶׁר אַתָּה קָץ מִפְּנֵי שְׁנֵי מְלָכֶיהָ:

* דעת מקרא

(טו) חֶמְאָה וּדְבַשׁ יֹאכֵל, לְדַעְתּוֹ מָאוֹס בָּרָע וּבָחוֹר בַּטּוֹב - הבטחה לטובה היא: הילד עמנו-אל יזכה לאכל חמאה ודבש. והם מאכלים ומשקים ערבים לחך ויפים לילדים רכים. וזה יקרה כאשר ידע למאוס ברע ולבחור בטוב [בחמאה ובדבש] כלומר כאשר יגמל עמנו-אל משדי אמו, ויגיע לגיל שבו הילד מואס במאכלים רעים ובוחר במאכלים טובים. יאכילוהו אומניו חמאה ודבש. ומכאן משמע, שתשקוט הארץ ממלחמה, ותהא זבת חלב ודבש ויושביה ישבעו מטובה.

(טז) כִּי בְּטֶרֶם יֵדַע הַנַּעַר מָאֹס בָּרָע וּבָחֹר בַּטּוֹב, תֵּעָזֵב הָאֲדָמָה אֲשֶׁר אַתָּה קָץ מִפְּנֵי שְׁנֵי מְלָכֶיהָ - כלומר בעודנו יונק שדי אימו יגלו תושבי הארץ (אפרים וארם) ותהיה אדמתם עזובה, הפקר ושמממה... נמצא שבזמן שיגמל עמנו-אל כבר תיוושע יהודה מלוחציה, ויהא לעמנו-אל דבש וחלב למאכלו... הבטיח כאן הנביא, שהישועה מארם ואפרים תבוא בטרם תחלופנה שלוש שנים מיום שנאמרה הנבואה (זמן ההיריון בצירוף זמן היניקה).

1. עיין בפסוקים טו-טז ובפירוש של דעת מקרא, וענה:

א. הסבר בלשונך מה יקרה לארם וישראל לפי נבואת ירמיהו בפסוקים טו-טז?

ב. הסבר בלשונך מה הרעיון בדבריו של ישעיהו על "חֶמְאָה וּדְבַשׁ יֹאכֵל"?

* רש"י ישעיהו ז, טז

תֵּעָזֵב הָאֲדָמָה - תעזב הארץ מיושביה (הכוונה ל-) אדמת רצין ואדמת פקח.

אֲשֶׁר אַתָּה קָץ מִפְּנֵי שְׁנֵי מְלָכֶיהָ - שבאותה שנה עלה מלך אשור על דמשק כי שכרו אחז כמה שנאמר בספר "וַיַּעַל מֶלֶךְ אַשּׁוּר אֶל דַּמֶּשֶׂק וַיִּתְפְּשֶׂהָ וַיַּגְלֶהָ קִירָה וְאֶת רְצִין הֵמִית" (מלכים ב טז, ט) ואותה שנה "וַיִּקְשָׁר קֶשֶׁר הוֹשֵׁעַ בֶּן אֵלָה עַל פֶּקַח בֶּן רְמַלְיָהוּ וַיַּכֵּהוּ וַיְמִיתֵהוּ וַיִּמְלֹךְ תָּחְתָּיו בִּשְׁנַת עֶשְׂרִים לְיוֹתָם בֶּן עֻזִיָּה" (מלכים ב טו, ל) שהיא שנת ארבע לאחז.

1. לפי רש"י על פסוק טז, כיצד התקיימה בפועל הנבואה של ישעיהו, שהאיום של ארם וישראל התבטל?

נבואות פורענות שתבוא על יהודה

מלבד הנבואה על מפלת רצין ופקח והצלת יהודה מפניהם, ישעיהו מוסיף בפסוק יז גם **נבואת פורענות** שתבוא על יהודה. בכדי להבין על שום מה ישעיהו מוסיף נבואת פורענות ליהודה, יש להכיר את המהלכים ההיסטוריים שעומדים כרקע לנבואה הזו, כפי שמופיע בספר מלכים ב:

מלכים ב טז

(ה) אָז יַעֲלֶה רְצִין מֶלֶךְ אֲרָם וּפֶקַח בֶּן רְמַלְיָהוּ מֶלֶךְ יִשְׂרָאֵל יְרוּשָׁלִַם לַמִּלְחָמָה וַיָּצֻרוּ עַל אָחָז וְלֹא יָכְלוּ לְהִלָּחֵם:

(ו) בָּעֵת הַהִיא הֵשִׁיב רְצִין מֶלֶךְ אֲרָם אֶת אֵילַת לַאֲרָם וַיְנַשֵּׁל אֶת הַיְהוּדִים מֵאֵילוֹת וַאֲדוֹמִים בָּאוּ אֵילַת ...

(ז) וַיִּשְׁלַח אָחָז מַלְאָכִים אֶל תִּגְלַת פְּלֶסֶר מֶלֶךְ אַשּׁוּר לֵאמֹר

 עַבְדְּךָ וּבִנְךָ אָנִי עֲלֵה וְהוֹשִׁעֵנִי מִכַּף מֶלֶךְ אֲרָם וּמִכַּף מֶלֶךְ יִשְׂרָאֵל הַקּוֹמִים עָלָי:

(ח) וַיִּקַּח אָחָז אֶת הַכֶּסֶף וְאֶת הַזָּהָב הַנִּמְצָא בֵּית ה' וּבְאֹצְרוֹת בֵּית הַמֶּלֶךְ וַיִּשְׁלַח לְמֶלֶךְ אַשּׁוּר שֹׁחַד:

(ט) וַיִּשְׁמַע אֵלָיו מֶלֶךְ אַשּׁוּר וַיַּעַל מֶלֶךְ אַשּׁוּר אֶל דַּמֶּשֶׂק וַיִּתְפְּשֶׂהָ וַיַּגְלֶהָ קִירָה וְאֶת רְצִין הֵמִית:

(י) וַיֵּלֶךְ הַמֶּלֶךְ אָחָז לִקְרַאת תִּגְלַת פִּלְאֶסֶר מֶלֶךְ אַשּׁוּר דּוּמֶּשֶׂק, וַיַּרְא אֶת הַמִּזְבֵּחַ אֲשֶׁר בְּדַמָּשֶׂק,

 וַיִּשְׁלַח הַמֶּלֶךְ אָחָז אֶל אוּרִיָּה הַכֹּהֵן אֶת דְּמוּת הַמִּזְבֵּחַ וְאֶת תַּבְנִיתוֹ לְכָל מַעֲשֵׂהוּ:

* ישעיהו פרק ז

 (יז) יָבִיא ה' עָלֶיךָ וְעַל עַמְּךָ וְעַל בֵּית אָבִיךָ, יָמִים אֲשֶׁר לֹא בָאוּ לְמִיּוֹם סוּר אֶפְרַיִם מֵעַל יְהוּדָה, אֵת מֶלֶךְ אַשּׁוּר: פ

* רש"י

יביא ה' עליך ועל עמך ועל בית אביך - על חזקיהו בנך המולך אחריך ולפי שהוא צדיק לא קראו בנו.

ימים אשר לא באו - מיום שנחלקה מלכות בית דוד וסר אפרים מעל יהודה. ומה הם הימים? ימי חיל מלך אשור. **ואף בהם יעשה ליהודה,** וכן מנינו (בדבה"ב ב כח, כ) שבא מתחילה על אחז דכתיב "וַיָּבֹא עָלָיו תִּלְּגַת פִּלְנְאֶסֶר מֶלֶךְ אַשּׁוּר וַיָּצַר לוֹ, וְלֹא חֲזָקוֹ" (הציק לו, ולא עזר לו), ובימי חזקיהו בנו נעשה הנס (כשסנחריב צר על ירושלים, נעשה נס שמלאך ה' היכה את צבאו).

* מלבי"ם

יביא ה' עליך ועל עמך ועל בית אביך - אבל גם אתה מפני שאינך בוטח בה' שצוה לך "השמר והשקט", ואתה לא בטחת בו וקראת אל מלך אשור לישועה, לכן גם עליך יעבור כוס (של פורענות), וה' יביא אליך את מלך אשור **כפעם בפעם להחריב ארצך** (כמו שכתוב במ"ב טז, ודה"ב כח), ומספר והולך מה שיעשה מלך אשור.

למיום סור אפרים - מיום שנחלקה מלכות בית דוד:

1. עיין במקורות המבואים לעיל, והסבר את נבואת הפורענות שמנבא ישעיהו על יהודה. בתשובתך תתייחס לנקודות הבאות:

א. לפי המלבי"ם, על שום מה ה' יעניש את יהודה ויביא עליה פורענות?

ב. לפי רש"י והמלבי"ם, מהי הפורענות שיביא ה' על יהודה?

ג. לפי רש"י המלב"ם הסבר את הביטוי "יָבִיא ה' עָלֶיךָ...יָמִים אֲשֶׁר לֹא בָאוּ לְמִיּוֹם סוּר אֶפְרַיִם מֵעַל יְהוּדָה".

ד. "יָבִיא ה' עָלֶיךָ **וְעַל עַמְּךָ** וְעַל בֵּית אָבִיךָ" בפסוק זה המילים "על עמך" נראות לא במקום, יותר מתאים שיהיה כתוב במקומן "על בנך". לפי רש"י, מדוע הנביא לא כתב כאן "על בנך"?

מדוע הברית של אחז עם אשור זהו חטא?

1. אחז נמצא במצוקה קשה ארם וישראל מתקיפים את ממלכתו, מדוע כריתת הברית שלו עם אשור שיעזור לו נגד הצרים עליו זוהי ברית פסולה? מדוע זהו חטא בעיני ה' שאף גורר אחריו נבואת פורענות כה קשה? (כתוב שני הסברים).

א. פניית אחז לאשור מהווה **חטא כלפי הקב"ה** -

(1) כי המעשה הזה מוכיח שאחז לא נתן אמון בדברי הנביא בשם ה', שארם וישראל לא יצליחו בתוכניתם אלא הם יובסו.

(2) בנוסף לכך הוא פנה לעזרת מלך גוי עובד ע"ז - לתגלת פלסר ואומר לו "עבדך ובנך אני", כלומר, מלך אשור עבורו הוא אב ומלך - החלפה טוטלית של "אבינו מלכנו".

(3) בנוסף לכך הברית שלו מלך אשור היא לא רק ברית צבאית אלא גם ברית תרבותית-דתית. אחז מחדיר יותר ויותר ע"ז למלכות יהודה, כתוצאה מאותה ברית הוא בונה מזבח כדומת המזבח שהיה בדמשק וכד'.

ב. פניית אחז לאשור מהווה **חטא כלפי העם (יהודה)** -

בעקבות הגעת מלך אשור לאזור, הוא לא יסתפק בכיבוש ארם וישראל, אלא ירצה לכבוש גם את יהודה. הבקשה של אחז ממלך אשור שיבוא לעזור לו במלחמתו נגד ארם וישראל הביאה לכך שאשור הגיע לארץ ישראל והביא לכך שבהמשך אשור הפנתה את כוחה גם נגד מלכות יהודה. למעשה, כניעת אחז בפני מלך אשור תוך בקשת עזרה ונתינת שוחד, לא רק שלא הועילה, אלא אף הזיקה - בכך זירזה את חורבן שומרון ואת כניסת יהודה תחת עול אשור.

* [פלישת אשור ליהודה](http://lilmod.cet.ac.il/ShowItem.aspx?ItemID=36a64126-3d2d-45a3-bea6-2a513add8b1a&lang=HEB)
* ישעיהו פרק ז

(יח) וְהָיָה **בַּיּוֹם הַהוּא** יִשְׁרֹק ה' לַזְּבוּב אֲשֶׁר בִּקְצֵה יְאֹרֵי מִצְרָיִם וּלַדְּבוֹרָה אֲשֶׁר בְּאֶרֶץ אַשּׁוּר:

(יט) וּבָאוּ וְנָחוּ כֻלָּם בְּנַחֲלֵי הַבַּתּוֹת וּבִנְקִיקֵי הַסְּלָעִים וּבְכֹל הַנַּעֲצוּצִים וּבְכֹל הַנַּהֲלֹלִים:

(כ) **בַּיּוֹם הַהוּא** יְגַלַּח אֲדֹנָי בְּתַעַר הַשְּׂכִירָה בְּעֶבְרֵי נָהָר בְּמֶלֶךְ אַשּׁוּר אֶת הָרֹאשׁ וְשַׂעַר הָרַגְלָיִם וְגַם אֶת הַזָּקָן תִּסְפֶּה: ס

(כא) וְהָיָה **בַּיּוֹם הַהוּא** יְחַיֶּה אִישׁ עֶגְלַת בָּקָר וּשְׁתֵּי צֹאן:

(כב) וְהָיָה מֵרֹב עֲשׂוֹת חָלָב יֹאכַל חֶמְאָה כִּי חֶמְאָה וּדְבַשׁ יֹאכֵל כָּל הַנּוֹתָר בְּקֶרֶב הָאָרֶץ:

(כג) וְהָיָה **בַּיּוֹם הַהוּא** יִהְיֶה כָל מָקוֹם אֲשֶׁר יִהְיֶה שָּׁם אֶלֶף גֶּפֶן בְּאֶלֶף כָּסֶף לַשָּׁמִיר וְלַשַּׁיִת יִהְיֶה:

(כד) בַּחִצִּים וּבַקֶּשֶׁת יָבוֹא שָׁמָּה כִּי שָׁמִיר וָשַׁיִת תִּהְיֶה כָל הָאָרֶץ:

(כה) וְכֹל הֶהָרִים אֲשֶׁר בַּמַּעְדֵּר יֵעָדֵרוּן לֹא תָבוֹא שָׁמָּה יִרְאַת שָׁמִיר וָשָׁיִת וְהָיָה לְמִשְׁלַח שׁוֹר וּלְמִרְמַס שֶׂה: פ

הביטוי החוזר בקטע ארבע פעמים הוא: **"ביום ההוא"**,

ולפי זה ניתן לראות ארבעה עניינים שיקרו בהגעת מלך אשור ליהודה:

* פסוקים יח-יט: התקבצות חילות אשור על יהודה.
* פסוק כ: פורענות וחורבן של ארץ יהודה..
* פסוקים כא-כב: תוצאות החורבן למי שנשאר בארץ.
* פסוקים כג-כה: חורבן הארץ והרס החקלאות.
1. "תאמנו" - תתקיימו. כמו: "ונאמן ביתך וממלכתך עד עולם" (שמואל ב ז ט"ז). [↑](#footnote-ref-1)